b'\n_START_ARTICLE_\nGy\xc3\xa1ros\n_START_SECTION_\nMytologia ja varhaishistoria\n_START_PARAGRAPH_\nVergiluksen runoteoksessa Aeneis Gy\xc3\xa1ros mainitaan M\xc3\xbdkonoksen ohella toisena niist\xc3\xa4 kahdesta saaresta, joihin Apollon sitoi kahleilla pyh\xc3\xa4n saaren Deloksen tehd\xc3\xa4kseen lopun sen vaeltamisesta ymp\xc3\xa4ri Egeanmerta. Saari mainitaan my\xc3\xb6s Ovidiuksen Muodonmuutosten kertomuksessa Minoksen ja Ateenan kuningas Aigeuksen v\xc3\xa4lisest\xc3\xa4 sodasta._NEWLINE_Aristoteleen kirjoittamaksi v\xc3\xa4itetyss\xc3\xa4 teoksessa Ihmeellisist\xc3\xa4 kuulluista asioista (kohta 25) kerrotaan, ett\xc3\xa4 Gy\xc3\xa1roksen saarella hiiret s\xc3\xb6isiv\xc3\xa4t rautaa. Ajanlaskumme ensimm\xc3\xa4isell\xc3\xa4 vuosisadalla Plinius vanhempi mainitsi teoksessaan Naturalis historia ett\xc3\xa4 saarella oli tuohon aikaan kaupunki. Lis\xc3\xa4ksi h\xc3\xa4n mainitsee asukkaiden joutuneen kerran pakenemaan saarelta maanvaivaksi saakka lis\xc3\xa4\xc3\xa4ntyneiden hiirten vuoksi.\n_START_SECTION_\nKarkotuspaikkana roomalaisaikana\n_START_PARAGRAPH_\nRooman keisari\xc2\xadkunnan alku\xc2\xadaikoina Gy\xc3\xa1rosta k\xc3\xa4ytettiin toisinaan ep\xc3\xa4\xc2\xadsuosioon joutuneiden henkil\xc3\xb6iden karkotus\xc2\xadpaikkana. Tacitus mainitsee kuitenkin, ett\xc3\xa4 kun roomalaisen Asian provinssin prokonsuli Silanusta syytettiin petoksesta ja kiristyksest\xc3\xa4, Rooman senaatti ehdotti h\xc3\xa4nen karkottamistaan Gy\xc3\xa1rokseen, mutta keisari Tiberius salli h\xc3\xa4nen vet\xc3\xa4yty\xc3\xa4 sen sijaan l\xc3\xa4heiselle K\xc3\xbdthnoksen saarelle, koska Gy\xc3\xa1ros oli h\xc3\xa4nen mukaansa liiankin kolkko ja ep\xc3\xa4\xc2\xadinhimillinen paikka. N\xc3\xa4in h\xc3\xa4n teki Tacituksen mukaan siit\xc3\xa4kin huolimatta, ett\xc3\xa4 Tacitus muutoin kuvasi Tiberiuksen \xc3\xa4\xc3\xa4rimm\xc3\xa4isen julmaksi ja koston\xc2\xadhimoiseksi hallitsijaksi. _NEWLINE_Keskiajalla, Rooman valtakunnan hajottua, saarta k\xc3\xa4yttiv\xc3\xa4t usein pes\xc3\xa4\xc2\xadpaikkanaan meri\xc2\xadrosvot.\n_START_SECTION_\nVankilana 1900-luvulla\n_START_PARAGRAPH_\nSaarelle rakennettiin 1930-luvulla vankila, jonka Kreikan silloinen hallitus m\xc3\xa4\xc3\xa4r\xc3\xa4si poliittisten vankien sijoitus\xc2\xadpaikaksi.  V\xc3\xa4lill\xc3\xa4 vankila oli tyhjill\xc3\xa4\xc3\xa4n, mutta se otettiin uudestaan k\xc3\xa4ytt\xc3\xb6\xc3\xb6n vuonna 1945 alkaneen Kreikan sis\xc3\xa4llis\xc2\xadsodan aikana ja sen j\xc3\xa4lkeen. Viimeiset saareen sis\xc3\xa4llis\xc2\xadsodan yhteydess\xc3\xa4 joutuneet vangit vapautettiin vuonna 1961.  T\xc3\xa4m\xc3\xa4n j\xc3\xa4lkeen vankila oli j\xc3\xa4lleen muutaman vuoden k\xc3\xa4ytt\xc3\xa4m\xc3\xa4tt\xc3\xb6m\xc3\xa4n\xc3\xa4, mutta oli j\xc3\xa4lleen k\xc3\xa4yt\xc3\xb6ss\xc3\xa4 Kreikan sotilasjuntan hallitsessa 1967\xe2\x80\x931974.  _NEWLINE_Juntan luovuttua vallasta vankila lakkautettiin ja saari oli Kreikan merivoimien sota\xc2\xadharjoitus\xc2\xadalueena vuoteen 2002 saakka.'